Балли 100 къэзыхьахэри яхэту
Ди республикэм, дэнэкIи хуэдэу, мы зэманым щокIуэкI курыт школыр къэзыуххэм я щIэныгъэр къызэрапщытэ Зыуэ щыт къэрал экзаменхэр (ЕГЭ). Абыхэм къарикIуэхэр наIуэ къохъу, экзаменыр зэрызэфIэкIрэ тхьэмахуитIым нэс дэкIа нэужь.
Фигу къэдгъэкIыжынщи, накъыгъэм и 27-м ныбжьыщIэхэм ятауэ щытащ географиемрэ литературэмкIэ экзаменхэр. Географиер ятащ цIыху 60-м, литературэр — 115-м. КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и пресс-IэнатIэм и унафэщI Мыз Залинэ хъыбар къызэрыдигъэщIамкIэ, къэпщытэныгъэхэм къагъэлъэгъуащ ныбжьыщIэхэм щIэныгъэфI зэрабгъэдэлъыр, я зэфIэкIми зэрыхэхъуар. Ику иту къахьащ литературэмкIэ балл 54-рэ, географиемкIэ — 45-рэ.
ЛитературэмкIэ екIуэкIа къэпщытэныгъэхэм балли 100 къэзыхьа ныбжьыщIэхэри яхэтщ. Апхуэдэхэщ Зэкъей Беллэ Артур и пхъур (Лицей №2, Налшык къалэ), Акаевэ Залинэ Руслан и пхъур, КIарэ Лилианэ Руслан и пхъур, Матаевэ Данэ Хьэмид и пхъур (щыри Налшык дэт гимназие №29-м и еджакIуэщ), Василисковэ Александрэ Сергей и пхъур (курыт школ №5, Майскэ къалэ).
Апхуэдэ балл лъагэхэм, дауи, лэжьыгъэ купщIафIэ япэ итащ. Ар я зэхуэдэ ехъулIэныгъэщ егъэджакIуэхэми еджакIуэхэми.
ЖЫЛАСЭ Маритэ.
